b'\n_START_ARTICLE_\nPaula Vesala\n_START_SECTION_\nOpiskelu\n_START_PARAGRAPH_\nVesala k\xc3\xa4vi Kuopion musiikkilukion. H\xc3\xa4n opiskeli Pohjois-Savon ammattikorkeakoulun musiikkipedagogi-ohjaajalinjalla kaksi vuotta, kunnes siirtyi Sibelius-Akatemiaan, miss\xc3\xa4 h\xc3\xa4n on opiskellut vuodesta 2002 l\xc3\xa4htien musiikkikasvatuksen osastolla p\xc3\xa4\xc3\xa4aineenaan klassinen laulu sek\xc3\xa4 muina instrumentteinaan piano ja viulu. Vuodesta 2011 eteenp\xc3\xa4in h\xc3\xa4n opiskeli dramaturgiaa Teatterikorkeakoulussa. Menty\xc3\xa4\xc3\xa4n naimisiin ja muutettuaan Yhdysvaltoihin h\xc3\xa4n siirtyi opiskelemaan n\xc3\xa4ytelm\xc3\xa4kirjailijan maisteriopintoja UCLA:ssa.\n_START_SECTION_\nPMMP 2002\xe2\x80\x932013\n_START_PARAGRAPH_\nVesala tunnetaan parhaiten urastaan vuonna 2002 perustetun PMMP-yhtyeen toisena solistina. Toinen solisteista oli Mira Luoti ja yhtyeen s\xc3\xa4velt\xc3\xa4j\xc3\xa4n\xc3\xa4 sek\xc3\xa4 tuottajana toimi Jori Sj\xc3\xb6roos. Yhtye tuli tunnetuksi vuonna 2003 kultaa myyneell\xc3\xa4 kes\xc3\xa4hitill\xc3\xa4\xc3\xa4n Rusketusraidat, joka oli Suomen myydyin single vuonna 2003. Uransa aikana yhtye ehti voittaa useita Emma-patsaita ja oli yksi Suomen suosituimmista b\xc3\xa4ndeist\xc3\xa4. PMMP voitti vuonna 2009 Vesala sai Teosto-palkinnon yhdess\xc3\xa4 Mira Luodin ja Jori Sj\xc3\xb6roosin kanssa PMMP:n levyst\xc3\xa4 Veden varaan. Samana vuonna Vesala ja Luoti saivat kutsun Linnan juhliin._NEWLINE_PMMP lopetti uransa Helsingin j\xc3\xa4\xc3\xa4hallilla j\xc3\xa4rjestettyyn keikkaan lokakuussa 2013. Yhtye ehti julkaista yhteens\xc3\xa4 kuusi albumia ja lukuisia singlej\xc3\xa4.\n_START_SECTION_\nSooloura 2015\xe2\x80\x93\n_START_PARAGRAPH_\nPaula Vesala kertoi lokakuussa 2015 esiintyv\xc3\xa4ns\xc3\xa4 vastaisuudessa taiteilijanimell\xc3\xa4 Vesala. H\xc3\xa4nen s\xc3\xa4velt\xc3\xa4m\xc3\xa4ns\xc3\xa4 ja sanoittamansa single \xe2\x80\x9dTequila\xe2\x80\x9d julkaistiin 23. lokakuuta 2015, ja sooloalbumi Vesala julkaistiin 17. kes\xc3\xa4kuuta 2016. Vesala julkaisi toisen singlens\xc3\xa4 \xe2\x80\x9dTyt\xc3\xb6t ei soita kitaraa\xe2\x80\x9d 3. maaliskuuta 2016 ja kolmannen singlens\xc3\xa4 \xe2\x80\x9d\xc3\x84l\xc3\xa4 droppaa mun tunnelmaa\xe2\x80\x9d 10. kes\xc3\xa4kuuta 2016. Nelj\xc3\xa4nten\xc3\xa4 singlen\xc3\xa4 albumilta julkaistiin \xe2\x80\x9dEi pystyny hengitt\xc3\xa4\xc3\xa4\xe2\x80\x9d 26. lokakuuta 2016. Vuoden 2017 Emma-gaalassa Vesala palkittiin parhaan albumin, kappaleen (\xe2\x80\x9dTequila\xe2\x80\x9d), naissolistin ja popin Emmoilla._NEWLINE_Toukokuun nelj\xc3\xa4nten\xc3\xa4 p\xc3\xa4iv\xc3\xa4n\xc3\xa4 vuonna 2017 h\xc3\xa4n julkaisi uuden singlen \xe2\x80\x9dMuitaki ihmisii". T\xc3\xa4m\xc3\xa4n lis\xc3\xa4ksi h\xc3\xa4n esiintyy vierailevana artistina JVG:n kappaleella Hombre, joka on 25. joulukuuta 2017 julkaistavan elokuvan 95 tunnuskappale. Vesala n\xc3\xa4hd\xc3\xa4\xc3\xa4n my\xc3\xb6s kappaleen musiikkivideolla._NEWLINE_Vesala julkaisi vuoden 2018 aikana kolme single\xc3\xa4: \xe2\x80\x9dNyt on l\xc3\xa4ht\xc3\xb6\xe2\x80\x9d, \xe2\x80\x9dMonta nimee\xe2\x80\x9d ja \xe2\x80\x9dMulla ei oo lapsuudensankarii\xe2\x80\x9d. Vesala vieraili my\xc3\xb6s yhdess\xc3\xa4 Jenni Vartiaisen ja Sannin kanssa Kaija Koon kappaleella \xe2\x80\x9dTule l\xc3\xa4hemm\xc3\xa4s beibi 2018\xe2\x80\x9d, joka julkaistiin 1. joulukuuta 2018. He my\xc3\xb6s esittiv\xc3\xa4t kappaleen yhdess\xc3\xa4 Kaija Koon Hartwall Arena -konserteissa joulukuussa 2018._NEWLINE_Vesala on pit\xc3\xa4nyt keikkataukoa syksyst\xc3\xa4 2017 l\xc3\xa4htien, mutta h\xc3\xa4nen on m\xc3\xa4\xc3\xa4r\xc3\xa4 l\xc3\xa4hte\xc3\xa4 16. maaliskuuta 2019 konserttikiertueelle, joka p\xc3\xa4\xc3\xa4ttyy 26. huhtikuuta 2019 Helsinkiin. Helmikuussa 2019 Vesala julkaisi uuden singlen Uusia unelmia ja samoihin aikoihin ilmoitti pit\xc3\xa4v\xc3\xa4ns\xc3\xa4 25. lokakuuta 2019 ensimm\xc3\xa4isen Hartwall Arenan -keikkansa.\n_START_SECTION_\nSanoittajana ja s\xc3\xa4velt\xc3\xa4j\xc3\xa4n\xc3\xa4\n_START_PARAGRAPH_\nVesala on s\xc3\xa4velt\xc3\xa4nyt ja sanoittanut lauluja PMMP:n lis\xc3\xa4ksi my\xc3\xb6s muille yhtyeille ja artisteille, kuten Johanna Kurkelalle, Jenni Vartiaiselle, Vesa-Matti Loirille, Martti Saariselle, Katri Ylanderille, Tiktakille, Petralle, Antti Tuiskulle, Anna Abreulle, Uudelle Fantasialle, Freemanille, Katri Helenalle, Jipulle, Samuli Edelmannille, Stigille, Jesse Kaikurannalle ja Asalle._NEWLINE_Vesala k\xc3\xa4\xc3\xa4nsi Benny Anderssonin ja Bj\xc3\xb6rn Ulvaeuksen koko musikaalin Kristina fr\xc3\xa5n Duvem\xc3\xa5la suomen kielelle Svenska Teaterniin. Kyseinen musikaali oli ensi-illassa vuonna 2012. H\xc3\xa4n my\xc3\xb6s k\xc3\xa4\xc3\xa4nsi suomen kielelle Lilla Teaterniin Kentin \xe2\x80\x9d747\xe2\x80\x9d sek\xc3\xa4 \xe2\x80\x9d\xc3\x84lska mig som den jag \xc3\xa4r\xe2\x80\x9d -kappaleiden sanat n\xc3\xa4ytelm\xc3\xa4\xc3\xa4n Kattona t\xc3\xa4htitaivas (ruots. I taket lyser stj\xc3\xa4rnorna), ohjannut Milja Sarkola._NEWLINE_Vesala on artisteille laulujen s\xc3\xa4velt\xc3\xa4misen ja sanoittamisen lis\xc3\xa4ksi s\xc3\xa4velt\xc3\xa4nyt musiikkia muun muassa Teatteri Vantaaseen, Kuopion ylioppilasteatteriin, Vaasan kaupunginteatteriin, Porin kaupunginteatteriin ja Suomen Kansallisteatteriin. H\xc3\xa4n s\xc3\xa4velsi ja sanoitti aapislauluja vuosina 2012\xe2\x80\x932013._NEWLINE_Vesala sai hein\xc3\xa4kuussa 2016 Juha Vainio -sanoituspalkinnon, jonka arvo oli 6\xc2\xa0000 euroa._NEWLINE_Kes\xc3\xa4kuussa 2019 Vesala palkittiin ensimm\xc3\xa4isen\xc3\xa4 naisena Reino Helismaa -sanoittajapalkinnolla.\n_START_SECTION_\nN\xc3\xa4yttelij\xc3\xa4n\xc3\xa4\n_START_PARAGRAPH_\nVuonna 2016 Vesala esiintyi Selma Vilhusen ohjaaman elokuvan Tytt\xc3\xb6 nimelt\xc3\xa4 Varpu toisessa p\xc3\xa4\xc3\xa4osassa. Siit\xc3\xa4 h\xc3\xa4n sai Jussi-ehdokkuuden. T\xc3\xa4m\xc3\xa4n lis\xc3\xa4ksi Vesala esiintyi elokuvassa Tuntematon sotilas vuonna 2017._NEWLINE_\xc3\x84\xc3\xa4nin\xc3\xa4yttelij\xc3\xa4n\xc3\xa4 Vesala on ty\xc3\xb6skennellyt muun muassa Asterix ja viikingit -elokuvan suomenkielisess\xc3\xa4 versiossa, Karhuveljeni Koda 2 -elokuvassa Nitan \xc3\xa4\xc3\xa4niroolissa, Helin\xc3\xa4-keiju-elokuvissa Helin\xc3\xa4n \xc3\xa4\xc3\xa4niroolissa, Hannah Montana -televisiosarjan dubbauksen Miley Stewartin / Hannah Montanan \xc3\xa4\xc3\xa4niroolissa sek\xc3\xa4 Zackin ja Codyn viiden t\xc3\xa4hden el\xc3\xa4m\xc3\xa4\xc3\xa4 -televisiosarjan dubbauksessa yhden jakson ajan.\n_START_SECTION_\nMuuta\n_START_PARAGRAPH_\nPaula Vesala teki yhdess\xc3\xa4 Pekka Kuusiston kanssa 11. toukokuuta 2011 julkaistun levyn nimelt\xc3\xa4 Kiestinki. Vuonna 2011 h\xc3\xa4nelle my\xc3\xb6nnettiin 13. Naisasialiiton Vuoden Lyyti -palkinto 2011 ansiokkaasta tasa-arvoty\xc3\xb6st\xc3\xa4 ja naisten sotakokemusten kuvaamisesta Kiestinki-albumin laulujen teksteiss\xc3\xa4._NEWLINE_Vuonna 2012 Paula Vesala kuului Kerkko Koskinen Kollektiivi -nimiseen kokoonpanoon yhten\xc3\xa4 laulusolistina ja vuonna 2013 sen lis\xc3\xa4ksi my\xc3\xb6s Hepa Halme Prospektiin yhdess\xc3\xa4 Hepa Halmeen, Asan ja Hannu Salaman kanssa._NEWLINE_Paula Vesala on mukana Absoluuttisen Nollapisteen levyill\xc3\xa4 Pisara ja lammas 1 (2012) ja 2 (2014) laulamalla naisen roolissa._NEWLINE_Vuonna 2014 Vesala n\xc3\xa4htiin Vain el\xc3\xa4m\xc3\xa4\xc3\xa4 -televisiosarjan kolmannella kaudella. Vesala my\xc3\xb6s kirjoitti levytyssopimuksen DJPP:n perustaman Etenee Recordsin kanssa ja ilmoitti suunnitelmistaan julkaista ensimm\xc3\xa4isen sooloalbuminsa._NEWLINE_Paula Vesala nimettiin Tapaseuran nuorten vuoden 2016 hyvien tapojen l\xc3\xa4hettil\xc3\xa4\xc3\xa4ksi._NEWLINE_Vesala debytoi dokumentaristina Perheen t\xc3\xa4hden -dokumentissa, joka esitettiin Ylell\xc3\xa4 marraskuussa 2017. Siin\xc3\xa4 pohditaan perheen yhdist\xc3\xa4misen vaikeutta kahden erilaisen tarinan kautta.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPaula Vesala on kotoisin K\xc3\xa4rs\xc3\xa4m\xc3\xa4elt\xc3\xa4. H\xc3\xa4nen is\xc3\xa4ns\xc3\xa4 kuoli juuri ennen h\xc3\xa4nen syntym\xc3\xa4\xc3\xa4ns\xc3\xa4. Jonkin aikaa my\xc3\xb6s is\xc3\xa4puoli oli osa perhett\xc3\xa4, kunnes t\xc3\xa4m\xc3\xa4 menehtyi Vesalan ollessa alle parikymppinen._NEWLINE_Vesala meni naimisiin The Rasmus -yhtyeen laulusolistin Lauri Yl\xc3\xb6sen kanssa marraskuussa 2014. T\xc3\xa4t\xc3\xa4 ennen he olivat olleet yhdess\xc3\xa4 kymmenen vuotta. He olivat yhdess\xc3\xa4 Linnan juhlissa vuonna 2009. Pariskunta ilmoitti syyskuussa 2016 eroavansa._NEWLINE_Pariskunnalla on vuonna 2008 syntynyt poika Julius._NEWLINE_Vesala on asunut Yhdysvalloissa vuosina 2014\xe2\x80\x932018.'